**Пълноценно участие на общините в областните комисии по БДП**

**Основни аспекти на изпълнение на политиката по БДП**

 **на общинско ниво**

Общинските ръководства и администрации са най-добре запознати с проблемите, свързани с безопасността на движението по пътищата (БДП) на територията на съответната община. Поради това на местно ниво общините в качеството на стопани на общинската улична и пътна мрежа могат да реализират по най-ефективен начин целенасочени политики в областта на БДП.

**Основните аспекти при реализацията на политиката в областта на БДП на ниво община включват:**

1. **Активна дейност на общинските комисии по безопасност на движението по пътищата,** създаденикъм кметовете на общините на основание разпоредбите на Закона за движението по пътищата (ЗДвП).

Съгласно чл. 167в от ЗДвП, кметовете на общини:

– организират, координират, ръководят и контролират изпълнението на политиката по безопасност на движението по пътищата на общинско ниво;

– планират и докладват изпълнението на мерки за подобряване на безопасността на движението (БД) по пътищата в общината, като изготвят годишни общински програми и доклади, съгласно Националната стратегия за безопасност на движението по пътищата в Република България, плановете за действие за нейното изпълнение и методическите указания на председателя на Държавна агенция "Безопасност на движението по пътищата" (ДАБДП);

– отговарят за финансовото обезпечаване на мерките в общинските програми.

На основание ЗДвП към кметовете на общини с население над 30 000 жители се създават общински комисии по безопасност на движението по пътищата (ОКБДП), а в тези с население под 30 000 души – комисии се създават с решение на съответния общински съвет, включително по мотивирано предложение на председателя на Държавна агенция „Безопасност на движението по пътищата“.

Основната задача на Общинската КБДП е да координират изпълнението на мерки за подобряване на БД по пътищата в общината.

**2.** **Разработване и изпълнение на мерки по БДП за всяка календарна година, които да бъдат заложени в общинските Годишни план-програми.**

С Решение №775 от 26 октомври 2020 г. на Министерския съвет (МС) е приета Национална стратегия за безопасност на движението по пътищата в Република България за периода 2021– 2030 г., както и първи План за действие 2021–2023 г.

Националната политика по БДП в съответствие с европейските принципи и визия по БДП (за 2021–2030 г.) предвижда прилагането на интегрирана система за планиране, изпълнение, наблюдение, отчитане, контрол и оценка в единна стратегическа рамка, която обхваща компетентните органи на всички нива – централно, областно и общинско.

Общините и областните администрации нямат ангажимент да разработват областни и общински стратегии по БДП, тъй като цялостната политика по БДП, на всички нива, е интегрирана в единната национална стратегия. В този смисъл общините и областните администрации следва да подготвят единствено годишни доклади и план-програми.

За улеснение на този процес ДАБДП подготви **образци** на всички документи по прилагането на Стратегията, които следва да се подготвят на общинско и областно ниво **(общински и областни план-програми и годишни доклади).** Образците са максимално опростени, съдържат методически указания за попълването им и ясно регламентират ангажиментите на отделните институции по подготовка и систематизиране на информацията. Образците са изпратени за сведение заедно с проектите на Стратегия и План за действие.

План-програмата на общинската политика по БДП се попълва в съответствие с **Образец 5.1** към Плана за действие за 2021-2023 г.

План-програмата се разработва и изпълнява на годишна база. Документът е в табличен вид, като мерките касаят общините и произтичат от общия План за действие 2021-2023 г., разработен на национално ниво.

Мерките в План-програмата са предварително дефинирани и унифицирани, като същите се отнасят до всички общини.

Определени мерки следва допълнително да се конкретизират от общините – *тези места са указани с многоточие и са маркирани в жълт цвят*. Това се отнася за четири мерки, които се попълват от общините съгласно предвижданията на годишната им инвестиционна програма. По-конкретно това са мерки**:**

**4.22** „Извеждане на транзитните потоци извън населените места за успокояване на движението на входно – изходните артерии, през които преминават транзитно трасета от републиканската пътна мрежа, в т.ч. чрез изграждане на околовръстни пътища“;

**4.25** „Развитие на обществения транспорт“;

**4.27** „Изпълнение на проектиране и строително-монтажни работи по пътната инфраструктура (пътни платна, тротоари, банкети, места за паркиране, подлези и надлези, мостове, спирки на градския транспорт, междублокови пространства, крайпътни пространства и др. - въздействие върху настилки, хоризонтална маркировка и вертикална сигнализация, осветление, ограничителни системи, растителност, поставени рекламни съоръжения и крайпътни обекти, и др.)“;

**4.28** „Прилагане на мерки за ограничаване на възможностите за движение с високи скорости, в т.ч. въвеждане на 30 км/ч зони“ на общините.

Както конкретизираните мерки в полетата в жълто, така и всички останали предварително дефинирани мерки, следва да бъдат изпълнявани, проследявани и отчитани.

Ако дадена мярка от План-програмата не е приложима за конкретна община по обективни причини, същото следва да се отбележи като „неприложимо“, като се представи аргументация защо мярката не е приложима и съответно не се планира.

Общините могат да разпишат и допълнителни мерки по своя преценка, чието планиране и изпълнение считат за целесъобразно с оглед оптималното изпълнение на политиката по БДП на общинско ниво.

Планираните в общинската План-програмата мерки и техните посочени бюджети са индикативни до приемането на годишните бюджети на общините от общинските съвети.

Общинската план-програма представлява част от областната План-програма за съответната година, като мерките, предвидени в общинските план-програми са съществена част от съдържанието на областните план-програми за БДП.

Общинската План-програма за БДП, попълнена допълнително в частта на мерките, за които се изисква конкретика, се представя на секретариата на Областната КБДП в срок до **1-ви декември** на годината, предхождаща плановата година, с цел включване на конкретиката по мерките в единната областна План-програма за БДП.

На база на получените от общините мерки, областната План-програма се съставя в обобщен вид от секретариата на Областната КБДП, разглежда се и се приема като проект на заседание на комисията, след което Областна администрация я представя в ДАБДП в срок до **10-ти декември** на годината, предхождаща плановата година.

Изпълнението на мерките по общинската План-програма за БДП се докладва текущо -– тримесечно (на заседанията на Областната КБДП, на база на **Образец 7.2**) и годишно (в годишния областен доклад за изпълнение на политиката по БДП до ДАБДП, представляващ **Образец 6.1**).

**При планиране на мерките в годишните план-програми следва да се обърне внимание, че същите:**

- са обвързани с плановете за действие към Националната стратегия за безопасност на движението по пътищата в Република България 2021-2030 г.;

- са насочени към решаване на конкретно дефинирани проблеми;

- са разписани ясно и непротиворечиво;

- са бюджетирани и обезпечени с финансов ресурс, в случаите, в които мерките са обвързани с разходи;

- са приоритизирани на база анализ на нуждите и очаквания ефект от изпълнението. Предвид ограничението на финансовите ресурси, приоритет за включване в годишните-план програми имат мерките, които в най-голяма степен ще повлияят положително върху състоянието на БДП;

- мерките, изискващи съвместно изпълнение между съответната община и други институции/организации, да са съгласувани предварително за осигуряване координираност на действията.

**При изпълнението на мерките от Годишната общинска план-програма е важно да се осигури:**

- спазване на обявената времева рамка, като се избягва необосновано прехвърляне на изпълнението от един период в друг;

- надеждна текуща информация за хода на изпълнението на всяка мярка;

- изпълнение с необходимото качество, така че резултатът да отговаря на зададените цели;

- изпълнение на извънредни мерки при възникване на извънредна ситуация преди планираните;

- осъществяване на текущо наблюдение и контрол по време на изпълнението на мерките;

- своевременно докладване на пречките и затрудненията, свързани с изпълнението, на общинската комисия по БДП/ОКБДП за набелязване на дейности за преодоляването им.

**Слабости, отчетени в процеса на попълване и представяне на общинските план-програми по БДП**

Все още има общини, които не изпълняват своя ангажимент и не представят попълнени общински план-програми в областните администрации, което затруднява секретарите на Областната КБДП и прави невъзможно попълването и представянето в ДАБДП на съответните областни план-програми в завършен вид.

Голяма част от общините не подават планирани мерки по БДП за целите на областните годишни план-програми с необходимата конкретика и яснота, което съответно затруднява и тяхното докладване в областните годишни доклади. Като цяло не става ясно дали дадена мярка от стандартизирания образец на областната план-програма се явява принципно неприложима (не необходима) за дадена община или неосъществима поради липса на финансови средства.

При планиране на мерки, свързани с подобряване на пътната инфраструктура, се констатира пропуска да се реферира към конкретни обекти/ участъци, които следва да са изведени като приоритетни. Вместо това мерките се представят общо, без индикации за обем, съдържание и териториален обхват и без да има данни, че са определени въз основа на оценка на риска и подходяща приоритизация.

Липсата на конкретика при планирането на мерките в общинските и съответно в областните план-програми предопределя липсата на конкретика и на етап докладване на изпълнението, което не дава възможност за реалистични констатации, определящи адекватни превантивни/ саниращи мерки за подобряване на пътната безопасност по места.

Липсата на конкретни мерки от страна на общините налага извършване на многократни ревизии на областните Годишни план-програми и възпрепятства процеса по одобряването им от страна на ДАБДП.

**3. Изготвяне за всяка календарна година на общински Годишен доклад за изпълнение на общинската политика по БДП**.

Годишният общински доклад се попълва в съответствие с **Образец 6.1** към Плана за действие за 2021-2023 г.

Информацията от годишния общински доклад по БДП се отразява в Годишния областен доклад ведно с информацията, представена от останалите членове на Областната КБДП, имащи отношение към БДП, в т.ч. ОДМВР, ООАА, ЦСМП, ОПУ и т.н.

В тази връзка, общините на територията на съответната област и останалите членове на ОКБДП представят на секретариата на комисията информацията от своите компетенции в срок до **15-ти февруари** на годината, следваща отчетната година, с цел включване на информацията в единен областен доклад.

На местата в Доклада, където се изисква информация за Общините, същата следва да се представи за всяка една от Общините на територията на областта. Това е изискуемо с оглед получаване на информация за състоянието на БДП по Общини.

**При отчитане изпълнението на мерките от Годишната областна план-програма в Годишния областен доклад е необходимо:**

- докладваната информация да съдържа изискуемата конкретика, в т.ч. по отделни общини, когато е приложимо;

- пречките и затрудненията, свързани с изпълнението на мерките, да се докладват и документират, така че да се предвидят подходящи механизми за преодоляването им.

Изчерпателността и реалистичността в докладването състоянието на БДП на общинско и областно ниво и констатираните проблемни аспекти са от ключово значение с оглед обобщаване състоянието на пътната безопасност по общини и области на ниво ДАБДП с цел докладването му в рамките на националния доклад по БДП към Министерския съвет, както и за правилно дефиниране на нуждите и набелязване на последващи мерки за подобряване на планирането и изпълнението по държавната политика по безопасност на движението по пътищата.

**Слабости, свързани с докладването на мерките:**

Налице са общини, които не представят попълнени годишни доклади, чиято информация да бъде обобщена и отразена в съответния областен годишен доклад.

Част от представилите свои годишни доклади общини по отделни точки от доклада също не посочват информация, отговорят без конкретика или не по същество, като включително има случаи с неразбиране на въпросите.

В повечето случаи липсата на конкретика от страна на общините налага извършването на многократни ревизии на областните доклади.

Както при планирането, така и при докладване изпълнението на мерките, свързани с подобряване на пътната инфраструктура, информацията се представя общо, без да се реферира към конкретни обекти/ участъци, които следва да са изведени като приоритетни.

Дори и когато мерките биват изпълнени прави впечатление, че ангажираните с попълването на общинските доклади лица срещат трудности с представяне изпълнението по подходящ описателен начин и с необходимата конкретика.

Наблюденията и анализът на ДАБДП показват, че изпълнението на мерки в голяма част от общините е **неефективно** основно поради: недостига на кадри; неизвършването на системни обходи и инвентаризация на елементите на пътната система; липсата на капацитет или мотивация за анализ, наблюдение и оценка; липсата на финансови средства.

Липсата на конкретика при планирането и докладването на мерките в областните план-програми и годишни доклади не позволява да се направят по-конкретни изводи за нивото на изпълнение. Това дава основание на ДАБДП да заключи, че изпълнението на мерките е частично, като за бъдещото изпълнение следва да се постави специален акцент на така изтъкнатите слабости.

**4.** **Разработване на вътрешна Система от мерки за БДП, предпазваща служителите и работниците от пътнотранспортни произшествия.**

През 2019 г. (*писмо с изх. № 01-104/17.07.2019 г*.) ДАБДП предложи на вниманието на общините образец на Система от минимални мерки, която би могла да бъде директно внедрена или надградена и адаптирана, с цел използването ù в дейността на общината, както и в дейността на нейните териториални поделения/ подчинени структури. След разработване на общинските Системи от мерки, същите следва да бъдат представени на вниманието на ДАБДП.

**5.** **Активно участие на представителите на общините в ОКБДП, което включва:** Обезпечаване на ангажираното участие в заседанията на ОКБДП на отговорни представители на всички общини на територията на областта.

Своевременно представяне на докладите на общините, членове на ОКБДП, в писмен вид на секретариата на комисията преди заседанието, с цел запознаване на всички членове с материалите от дневния ред, както и систематизиране, окомплектоване, протоколиране и архивиране на материалите от страна на секретариата.

(*Да се обърне внимание на това, че:*

* *През 2019 г. ДАБДП е дала писмени указания с писмо № 01-162/23.08.2019 г., за това, че представители на всички общини, част от територията на дадена област, следва да бъдат представени в състава на ОКБДП и да докладват за предприетите на територията на общините мерки за подобряване на БДП. Същото в последствие е предвидено и в разработените от ДАБДП методически указания под формата на Правила за състава, функциите, дейността и организацията на работа на ОКБДП;*
* *Към Плана за действие 2021-2023 г. са създадени специални приложения 5.1 – Годишна общинска План-програма за БДП; 6.1* *Годишен доклад за изпълнение на общинската политика по БДП и 7.2 – Текуща информация от Община за заседания на ОКБДП, попълването на които ще улесни изпълнението на задълженията им за предоставяне на пълноценна информация към ОКБДП*);

**6.** Ефективно взаимодействие с институциите на местно ниво за **системен анализ и оценка на състоянието на пътната инфраструктура**: настилки, сигнализация с пътни знаци и маркировка, регулиране със светофарни системи; обезопасителните елементи и инфраструктурни решения за успокояване на скоростта. Това предполага интензивни координационни действия между общинските администрации, областните пътни управления и ОД на МВР.

*Изпратени са методически указания при огледите да се обърне внимание на:*

*1) дължината на уличната пътна мрежа за всяка община по класове съгласно*

*Наредба № РД-02-20-2/20 декември 2017 г. за планиране и проектиране на комуникационно-транспортната система на урбанизираните територии;*

*2) състоянието на сигнализацията с пътни знаци и пътна маркировка, видимостта в кривите по пътя (завоите), дърветата и храстите в крайпътното пространство, на настилките.*

**От постъпилите от ОКБДП доклади се констатира, че за много от общините липсва информация, тъй като такава не е представена, а други са осигурили информацията без да обръщат внимание на детайлите***.* Прави впечатление, че за общините, на които беше оказана помощ за огледите на място, беше подадена по-задълбочена информация. Трябва да се отбележи факта, че тези огледи не следва да се отчитат като съревнование между общините, а се правят, за да се оцени реалното състояние и да могат на тази база да се вземат адекватни решения за приоритетните области, в които следва да се инвестира повече ресурс.

**7.** **Ефективно взаимодействие с институциите и гражданските организации на местно ниво за системно въздействие върху поведението на участниците в движението**: планиране и провеждане на образователни, обучителни и информационни инициативи/ кампании с целеви групи деца, младежи, водачи, пешеходци и др. за формиране на по-висока култура на движение по пътищата и съзнаване на отговорността на цялото общество.

 **8.** **Засилване на административния капацитет** за осигуряване експертизата на служителите от общинската администрация, на които се възлагат функции по координация на изпълнението на политиката по БДП на местно ниво.

Приоритизацията за насочване на средства следва да се основава на анализа на данните от извършените инспекции. Информацията от МВР за настъпилите произшествия не трябва да се приема само като статистика. Администрацията, отговорна за състоянието на съответния път, следва да извърши целенасочен оглед на място, да прецени необходима ли е промяна в организацията на движение или обезпечаване на сигурността на всички участници в движението.